Tshwane-metropolisie vind R3,5 miljoen se vervalste geld(Foto: Tshwane-metropolisie) Beamptes van die Tshwane-metropolisie het ŉ sindikaat van geldwassery en vervalste geld oopgevlek. “Beamptes het Vrydag ŉ konvooi verdagte voertuie, ŉ rooi Range Rover, twee Mercedes Benz-motors en ŉ Toyota Corolla, agtervolg,” sê Isaac Mahamba, senior superintendent van die Tshwane-metropolisie. “Hulle het die Range Rover in Arcadiastraat voorgekeer en deursoek en op ŉ vervalste R100-noot afgekom.” Die bestuurder het hulle tydens ondervraging na ŉ perseel in Stanza Bopapestraat geneem waar nog vervalste geld gehou is. “Beamptes het op ŉ staalboks vol vervalste geld afgekom saam met chemikalieë wat gebruik is om die geld mee skoon te maak. Die bedrag van die vervalste geld beloop meer as R3,5 miljoen.” Die naam van die verdagte is dieselfde verdagte na wie hulle op soek was vir geldwassery. “Die verdagte is in hegtenis geneem op aanklag van die besit van vervalste geld. Hy sal binnekort in die hof verskyn.”